Lokaliteti arkeologjik në Hisar të Suharekës

Lokaliteti arkeologjik në Hisar të Suharekës është një vendbanim shumështresor dhe si i tillë monument i trashëgimisë kulturore i cili ndodhet në Hisar të Suharekës, Kosovë. Ky monument është i kategorisë "Arkeologjik", i miratuar me numër 02.-459/58.

 Historiku 
Lokaliteti arkeologjik shumështresor, përkatësisht vendbanimi prehistorik i Hisarit, ndodhet në pjesën jugperëndimore të qytetit të Suharekës, i vendosur në një pllajë që dominon në terrenin më të gjerë të sheshtë të anës veriore, i vendosur midis Suharekës në veri dhe Shirokës në jug, në anën e djathtë të rrugës Suharekë - Prizren. Tarraca është një zonë e rrafshët eliptike me diametër 180 x 90 m dhe me një sipërfaqe totale prej afërsisht 1,1 ha, me lartësinë mbidetare të regjistruar 422 m (mbi nivelin e detit). Gërmimet e para arkeologjike u kryen në disa etapa; 1961–1963, 1978 dhe përsëri pas dy dekadave e gjysmë, Instituti Arkeologjik i Kosovës vazhdoi në dy sezone 2003 dhe 2004. Materiali arkeologjik i zbuluar i regjistruar në këtë vend gjatë gërmimeve, shtrihet nga Neoliti i Vonë duke vazhduar deri në Epokën e Hekurit, dhe ofron një përmbledhje për studimin e kulturës materiale të popullatës autoktone dardane. Hisari paraqet një civilizim parahistorik shumë të rëndësishëm jo vetëm për Kosovën, por edhe për të gjithë Ballkanin. Lokacioni është provë e një qyteti të lulëzuar nga Epoka e Bakrit. Nga njëmbëdhjetë shtresat stratigrafike më e hershmja është nga Epoka e Neolitit të vonë, duke vazhduar si një vendbanim deri në shtresën e quajtur Hisar VI të Antikitetit të Vonë (shekujt IV - VI es). Sipas kësaj skeme kronologjike, faza më e hershme e vendbanimit në Hisar duhet të lidhet me fazën Reshtan të Neolitit të Vonë të Adriatikut. 

Disa lokalitete arkeologjike antike shtrihen në Komunë të Suharekës, të cilat janë mjaft të rëndësishme për studimet e kulturave që nga parahistoria.

 Shih edhe 
 Iliria
 Dardania
 Muzeu i Kosovës
 Arkeologjia e Kosovës
 Trashëgimia romake në Kosovë
 Vendbanimet neolitike në Kosovë
 Vendbanimet e kohës së metaleve në Kosovë
 vendbanimet e antikitetit të vonë dhe mesjetare në Kosovë

 Referime 

Lidhje të jashtme
Databaza e trashëgimisë kulturore të Kosovës 

Kategoria:Monumente kulturore në Therandë